Într-un comunicat dat publicității joi, 2 mai – preluat de ziarul „Le Figaro” – țările membre ale NATO și-au exprimat „în mod puternic preocuparea legată de activitățile ostile” ale Rusiei desfășurate în ultima vreme pe teritoriul Alianței, dând în același timp asigurări că acestea „nu vor descuraja țările membre să continue ajutorarea Ucrainei” contra agresorului rus. Comunicatul subliniază că Alianța Atlantică denunță „activitățile ostile ce au lovit Cehia, Estonia, Germania, letonia, Lituania, Polonia și Regatul Unit”.
Acte de sabotaj
„Incidentele în discuție, se spune în comunicatul mai sus menționat, se înscriu în cadrul intensificării activităților pe care Rusia le desfășoară în ansamblul spațiului euro-atlantic, în special pe teritoriul NATO, făcând apel la intermediari”. „Este vorba, continuă comunicatul, de acte de sabotaj, acte de violență, atacuri cibernetice, perturbări electronice, campanii de dezinformare și alte activități hibride” ce reprezintă o amenințare la adresa securității Spațiului euro-atlantic. Noi, avertizează aliații NATO, „acționăm individual și colectiv ca răspuns la astfel de operațiuni și vom continua să ne concertăm îndeaproape…Vom face în așa fel încât Alianța Atlantică și Aliații să fie pregătiți pentru a asigura descurajarea și apărarea în fața activităților sau a atacurilor hibride… Condamnăm atitudinea Rusiei și chemăm la respectarea obligațiilor internaționale în manieră similară celei a Aliaților, iar acțiunile Rusiei nu ne vor descuraja de la a continua să susținem Ucraina”, concluzionează în comunicatul lor membrii NATO.
Legat de luarea de poziție de mai sus a Aliaților NATO, „Le Figaro” reamintește că, la finele lunii martie, Cehia, prin serviciile sale de informații, a descoperit o rețea orchestrată de Moscova care răspândea propagandă prorusă referitoare la Ucraina prin situl internet „Voice of Europe”, suspectată și de coruperea unor membri ai Parlamentului European.
În Regatul Unit, autoritățile au relatat că un britanic în vârstă de 20 de ani a fost inculpat la Londra conform legii securității naționale pentru organizarea de atacuri contra unor demersuri în sprijinul Ucrainei. Ministrul francez delegat pe lângă UE, Jean-Noel Barrot, a dezvăluit recent că Franța și alte țări europene au fost bombardate de propaganda Rusiei exact în această perioadă din apropierea alegerilor europene ce urmează să aibă loc la 6-9 iunie.